title: Sklep Sveta (SZVP) 2020/1699 z dne 12. novembra 2020 o spremembi Sklepa 2010/413/SZVP o omejevalnih ukrepih proti Iranu

text:
                  13.11.2020

                  SL

                  Uradni list Evropske unije

                  L 381/22

         SKLEP SVETA (SZVP) 2020/1699
         z dne 12. novembra 2020
         o spremembi Sklepa 2010/413/SZVP o omejevalnih ukrepih proti Iranu
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 26. julija 2010 sprejel Sklep 2010/413/SZVP (1).

                     (2)

                     Svet je 18. junija 2020 sprejel Sklep (SZVP) 2020/849 (2).

                     (3)

                     Po sodbi Splošnega sodišča v zadevi T-490/18 (3) bi bilo treba s seznama oseb in subjektov, za katere veljajo omejevalni ukrepi, iz Priloge II k Sklepu 2010/413/SZVP črtati Neda Industrial Group.

                     (4)

                     Prilogo II k Sklepu 2010/413/SZVP bi bilo treba zato ustrezno spremeniti –

               SPREJEL NASLEDNJI SKLEP:

            Člen 1
            Priloga II k Sklepu 2010/413/SZVP se spremeni v skladu s Prilogo k temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 12. novembra 2020

                  Za Svet

                  Predsednik

               M. ROTH

            (1)  Sklep Sveta 2010/413/SZVP z dne 26. julija 2010 o omejevalnih ukrepih proti Iranu in razveljavitvi Skupnega stališča 2007/140/SZVP (UL L 195, 27.7.2010, str. 39).

            (2)  Sklep Sveta (SZVP) 2020/849 z dne 18. junija 2020 o spremembi Sklepa 2010/413/SZVP o omejevalnih ukrepih proti Iranu (UL L 196, 19.6.2020, str. 8).

            (3)  Sodba Splošnega sodišča z dne 8. julija 2020, Neda Industrial Group proti Svetu Evropske unije, T-490/18, ECLI:EU:T:2020:318.

            PRILOGA
            V delu I, oddelek B (Subjekti), Priloge II k Sklepu 2010/413/SZVP se črta naslednji vnos:

                        „47.

                        Neda Industrial Group“.


title: Sklep Sveta (SZVP) 2020/1700 z dne 12. novembra 2020 o spremembi Sklepa (SZVP) 2017/2074 o omejevalnih ukrepih glede na razmere v Venezueli

text:
                  13.11.2020

                  SL

                  Uradni list Evropske unije

                  L 381/24

         SKLEP SVETA (SZVP) 2020/1700
         z dne 12. novembra 2020
         o spremembi Sklepa (SZVP) 2017/2074 o omejevalnih ukrepih glede na razmere v Venezueli
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 13. novembra 2017 sprejel Sklep (SZVP) 2017/2074 (1) o omejevalnih ukrepih glede na razmere v Venezueli.

                     (2)

                     Glede na sedanjo politično, gospodarsko, socialno in humanitarno krizo v Venezueli ter nenehne ukrepe, ki ogrožajo demokracijo, pravno državo in spoštovanje človekovih pravic, je Svet 11. novembra 2019 sprejel Sklep (SZVP) 2019/1893 (2), s katerim je podaljšal veljavne omejevalne ukrepe do 14. novembra 2020, vključno z vsemi uvrstitvami na seznam.

                     (3)

                     Visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik) je 21. decembra 2019 predložil izjavo v imenu Unije, v kateri je navedeno, da je bila odločitev venezuelskega vrhovnega sodišča in nepriznane ustavodajne skupščine, da se štirim članom narodne skupščine odvzame z ustavo zagotovljena poslanska imuniteta, huda kršitev ustavnih določb, pravne države in demokratičnega načela delitve oblasti. V tej izjavi je poudarjeno, da bo Unija še naprej spremljala razmere in da je pripravljena uporabiti svoje instrumente za uveljavljanje demokracije, pravne države in človekovih pravic, vključno s ciljnimi ukrepi, ki ne bodo prizadeli venezuelskega prebivalstva.

                     (4)

                     Visoki predstavnik je 9. januarja 2020 predložil izjavo v imenu Unije, v kateri je navedeno, da so nedavna dejanja zoper narodno skupščino, ki je edino demokratično izvoljeno telo v Venezueli, in zoper številne njene člane, vključno s predsednikom, dodatno zaostrila venezuelsko krizo in da so bili poskusi nasilne blokade legitimnega procesa za izvolitev predsedstva narodne skupščine 5. januarja 2020 ter uporaba sile zoper predsednika skupščine in več zakonodajalcev, da bi jim preprečili dostop do skupščine, povsem nesprejemljivi. V tej izjavi je navedeno tudi, da glasovanje, ki je privedlo do „izvolitve“ Luisa Parre, ni bilo legitimno, saj pri njem niso bili spoštovani pravni postopki in demokratična ustavna načela, in da je treba članom narodne skupščine omogočiti, da parlamentarni mandat, ki so ga prejeli od venezuelskega ljudstva, izvršujejo, ne da bi jih pri tem ustrahovali ali jim grozili s povračilnimi ukrepi. Poleg tega je v tej izjavi poudarjeno, da je Unija spričo tako resnih dejanj in odločitev, ki spodkopavajo demokracijo, pravno državo in človekove pravice, odločena začeti delo z namenom uporabe ciljno usmerjenih ukrepov zoper posameznike, vpletene v kršenje teh načel in pravic.

                     (5)

                     Visoki predstavnik je 4. junija 2020 predložil izjavo v imenu Unije o najnovejših dogodkih v Venezueli, vključno z odločitvijo venezuelskega vrhovnega sodišča z dne 26. maja 2020 o ratifikaciji Luisa Parre kot predsednika narodne skupščine. V tej izjavi je poudarjeno, da glasovanje, ki je privedlo do „izvolitve“ Luisa Parre, po mnenju Unije ni bilo legitimno, saj pri njem niso bili spoštovani pravni postopek in demokratična ustavna načela. Navedeno je tudi, da so nedavni dogodki še dodatno poglobili dolgotrajno institucionalno in politično krizo v Venezueli ter zožili demokratični in ustavni prostor v državi. V tej izjavi je poudarjeno stališče Unije, da je trajnostno rešitev krize v Venezueli mogoče doseči samo s pristnim in vključujočim političnim procesom, ter poudarjeno, da Unija zavrača vse vrste nasilja, vključno z vsakršnim vojaškim ali nasilnim vdorom v državo. V zvezi s tem je Unija ugotovila, da je nedavni sporazum med nacionalnimi akterji o humanitarni pomoči pozitiven korak, in poudarila, da morajo vse strani sodelovati in si skupaj konstruktivno prizadevati za ublažitev dramatičnega trpljenja venezuelskega naroda, ki je še toliko hujše zaradi pandemije COVID-19.

                     (6)

                     Visoki predstavnik je 16. junija 2020 predložil izjavo v imenu Unije, v kateri je poudaril, da so svobodne in poštene parlamentarne in predsedniške volitve, ki spoštujejo mednarodne standarde, ključnega pomena za izhod iz krize v Venezueli ter da so neodvisni in uravnoteženi volilni svet ter enaki konkurenčni pogoji, ki omogočajo udeležbo političnih strank in kandidatov, temelj za verodostojen volilni proces. Poleg tega je EU pozvala vlado in opozicijo, naj začneta konstruktivna in vključujoča pogajanja za oblikovanje nacionalnega volilnega sveta in odpravo prepovedi za opozicijske stranke.

                     (7)

                     Svet je 29. junija 2020 zaradi nenehnih resnih razmer v Venezueli sprejel Sklep (SZVP) 2020/898 (3), s katerim je uvedel omejevalne ukrepe proti enajstim osebam.

                     (8)

                     V zvezi s tem v skladu s členom 13 Sklepa (SZVP) 2017/2074 je Svet pregledal veljavne omejevalne ukrepe in sklenil, da bi bilo treba omejevalne ukrepe, vključno z vsemi uvrstitvami na seznam, podaljšati do 14. novembra 2021. Ti ukrepi ne vplivajo na splošno prebivalstvo in se lahko spremenijo glede na napredek pri ponovni vzpostavitvi demokracije, pravne države in spoštovanja človekovih pravic v Venezueli.

                     (9)

                     Pregledane so bile posamezne uvrstitve na seznam iz Priloge I k Sklepu (SZVP) 2017/2074 ter posodobiti bi bilo treba obrazložitev za štirinajst oseb in priimke vseh oseb s seznama zapisati z velikimi črkami.

                     (10)

                     Sklep (SZVP) 2017/2074 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep (SZVP) 2017/2074 se spremeni:

                        (1)

                        prvi odstavek člena 13 se nadomesti z naslednjim:
                        „Ta sklep se uporablja do 14. novembra 2021.“;

                        (2)

                        Priloga I se spremeni v skladu s Prilogo k temu sklepu.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 12. novembra 2020

                  Za Svet

                  Predsednik

               M. ROTH

            (1)  Sklep Sveta (SZVP) 2017/2074 z dne 13. novembra 2017 o omejevalnih ukrepih glede na razmere v Venezueli (UL L 295, 14.11.2017, str. 60).

            (2)  Sklep Sveta (SZVP) 2019/1893 z dne 11. novembra 2019 o spremembi Sklepa (SZVP) 2017/2074 o omejevalnih ukrepih glede na razmere v Venezueli (UL L 291, 12.11.2019, str. 42).

            (3)  Sklep Sveta (SZVP) 2020/898 z dne 29. junija 2020 o spremembi Sklepa (SZVP) 2017/2074 o omejevalnih ukrepih glede na razmere v Venezueli (UL L 205I, 29.6.2020, str. 6).

            PRILOGA
            Priloga I k Sklepu (SZVP) 2017/2074 se nadomesti z naslednjim:

                     „PRILOGA I

                        Seznam fizičnih in pravnih oseb, subjektov in organov iz členov 6(1) in 7(1)

                                 Ime in priimek

                                 Podatki za ugotavljanje identitete

                                 Obrazložitev

                                 Datum uvrstitve na seznam

                                 1.

                                 Néstor Luis REVEROL TORRES

                                 Datum rojstva: 28. oktober 1964
                                 Spol: moški

                                 Minister za notranje zadeve, pravosodje in mir od leta 2016. Aprila 2019 je bil imenovan tudi za podpredsednika za javna dela in storitve ter izvršnega sekretarja generalštaba za elektriko. Nekdanji generalni poveljnik bolivarske narodne garde, avgusta 2020 pa je bil povišan v glavnega generala bolivarske narodne garde. Odgovoren za hude kršitve človekovih pravic, vključno z mučenjem (političnih) zapornikov, in zatiranje demokratične opozicije v Venezueli, vključno s prepovedjo in zatiranjem političnih demonstracij, kar so zakrivile varnostne sile pod njegovim poveljstvom.

                                 22.1.2018

                                 2.

                                 Gustavo Enrique GONZÁLEZ LÓPEZ

                                 Datum rojstva: 2. november 1960
                                 Spol: moški

                                 30. aprila 2019 ponovno imenovan za vodjo bolivarske narodne obveščevalne službe (SEBIN). Bivši svetovalec za varnost in obveščevalno dejavnost v uradu predsednika od 8. januarja do 30. aprila 2019 ter vodja SEBIN do oktobra 2018. Kot vodja SEBIN odgovoren za hude kršitve človekovih pravic (vključno s samovoljnimi odvzemi prostosti, nečloveškim ali ponižujočim ravnanjem in mučenjem) ter zatiranje civilne družbe in demokratične opozicije v Venezueli.

                                 22.1.2018

                                 3.

                                 Tibisay LUCENA RAMÍREZ

                                 Datum rojstva: 26. april 1959
                                 Spol: ženski

                                 Predsednica nacionalnega volilnega sveta (Consejo Nacional Electoral ali CNE) od aprila 2006 do junija 2020. Njeni ukrepi in politike ogrožajo demokracijo in pravno državo v Venezueli, med drugim tako, da ni zagotovila, da bi CNE ostal nepristranska in neodvisna institucija v skladu z venezuelsko ustavo, s čimer je olajšala ustanovitev ustavodajne skupščine in ponovno izvolitev Nicolása Madura maja 2018 na predsedniških volitvah, ki niso bile niti svobodne niti poštene.

                                 22.1.2018

                                 4.

                                 Antonio José BENAVIDES TORRES

                                 Datum rojstva: 13. junij 1961
                                 Spol: moški

                                 Predsednik vlade okrožja Distrito Capital do januarja 2018. Generalni poveljnik bolivarske narodne garde do 21. junija 2017. Sodeloval pri zatiranju civilne družbe in demokratične opozicije v Venezueli, odgovoren za hude kršitve človekovih pravic, ki jih je zakrivila bolivarska narodna garda pod njegovim poveljstvom. Kot generalni poveljnik bolivarske narodne garde je s svojimi dejavnostmi in ukrepi, vključno z vodilno vlogo bolivarske narodne garde pri nadzoru civilnih demonstracij in javnim zagovarjanjem stališča, da bi morala imeti vojaška sodišča sodne pristojnosti v zvezi s civilnim prebivalstvom, ogrožal pravno državo v Venezueli.

                                 22.1.2018

                                 5.

                                 Maikel José MORENO PÉREZ

                                 Datum rojstva: 12. december 1965
                                 Spol: moški

                                 Predsednik in nekdanji podpredsednik venezuelskega vrhovnega sodišča (Tribunal Supremo de Justicia). V teh funkcijah podpira in spodbuja vladne ukrepe in politike, ki ogrožajo demokracijo in pravno državo v Venezueli, in je odgovoren za dejanja in izjave, s katerimi je bila nasilno prevzeta oblast v narodni skupščini, vključno z imenovanjem nacionalnega volilnega sveta (CNE) junija 2020 ter prekinitvijo in nadomestitvijo vodstvenih odborov treh opozicijskih strank junija in julija 2020.

                                 22.1.2018

                                 6.

                                 Tarek William SAAB HALABI

                                 Datum rojstva: 10. september 1963
                                 Kraj rojstva: El Tigre, država Anzoátegui, Venezuela
                                 Spol: moški

                                 Venezuelski državni tožilec, ki ga je imenovala ustavodajna skupščina. V tej in v preteklih funkcijah varuha človekovih pravic in predsednika republiškega sveta za moralo (Consejo Moral Republicano) ogroža demokracijo in pravno državo v Venezueli z javnim podpiranjem ukrepov proti nasprotnikom vlade Venezuele in odvzema pristojnosti narodni skupščini.

                                 22.1.2018

                                 7.

                                 Diosdado CABELLO RONDÓN

                                 Datum rojstva: 15. april 1963
                                 Spol: moški

                                 Predsednik ustavodajne skupščine in prvi podpredsednik Združene socialistične stranke Venezuele (PSUV). Sodeluje pri ogrožanju demokracije in pravne države v Venezueli, tudi z uporabo medijev za javne napade in grožnje politični opoziciji, drugim medijem in civilni družbi.

                                 22.1.2018

                                 8.

                                 Tareck Zaidan EL-AISSAMI MADDAH

                                 Datum rojstva: 12. november 1974
                                 Spol: moški

                                 Podpredsednik za gospodarstvo in minister ljudske oblasti za nafto ter nacionalno industrijo in proizvodnjo. Kot nekdanji podpredsednik Venezuele, ki nadzira vodstvo bolivarske narodne obveščevalne službe (SEBIN), je El-Aissami odgovoren za hude kršitve človekovih pravic, ki jih izvaja SEBIN, vključno s samovoljnimi pridržanji, politično motiviranimi preiskavami, nečloveškim in poniževalnim ravnanjem ter mučenjem. Odgovoren je tudi za podpiranje in izvajanje politike in dejavnosti, ki ogrožajo demokracijo in pravno državo, vključno s prepovedjo javnih protestov, in za vodenje ‚poveljstva proti državnemu udaru‘ predsednika Madura, ki je usmerjeno v civilno družbo in demokratično opozicijo.

                                 25.6.2018

                                 9.

                                 Sergio José RIVERO MARCANO

                                 Datum rojstva: 8. november 1964
                                 Spol: moški

                                 Generalni inšpektor bolivarskih narodnih oboroženih sil (FANB), generalni poveljnik bolivarske narodne garde do 16. januarja 2018. Sodeloval pri zatiranju civilne družbe in demokratične opozicije v Venezueli, odgovoren za hude kršitve človekovih pravic, ki jih je zakrivila bolivarska narodna garda pod njegovim poveljstvom, vključno s prekomerno uporabo sile ter samovoljnim pridržanjem pripadnikov civilne družbe in opozicije, ki so bili podvrženi tudi slabemu ravnanju. Kot generalni poveljnik bolivarske narodne garde, ki je napadala člane demokratično izvoljene nacionalne skupščine in ustrahovala novinarje, ki so poročali o potvorjenih volitvah v nelegitimno ustavodajno skupščino, je s svojimi dejavnostmi in ukrepi ogrožal demokracijo in pravno državo v Venezueli.

                                 25.6.2018

                                 10.

                                 Jesús Rafael SUÁREZ CHOURIO

                                 Datum rojstva: 19. julij 1962
                                 Spol: moški

                                 Vrhovni poveljnik bolivarske narodne vojske Venezuele. Nekdanji načelnik generalštaba vrhovnega poveljnika in nekdanji generalni poveljnik bolivarske narodne vojske Venezuele in nekdanji poveljnik venezuelskega organa za celovito obrambo osrednjega območja (REDI Central). Odgovoren za hude kršitve človekovih pravic, ki so jih zagrešile sile pod njegovim poveljstvom med njegovim mandatom vrhovnega poveljnika bolivarske narodne vojske Venezuele, vključno s prekomerno uporabo sile in trpinčenjem zapornikov. Napadal je demokratično opozicijo in podpiral uporabo vojaških sodišč za sojenje civilnim protestnikom.

                                 25.6.2018

                                 11.

                                 Iván HERNÁNDEZ DALA

                                 Datum rojstva: 18. maj 1966
                                 Spol: moški

                                 Vodja generalnega direktorata za vojaško protiobveščevalno delovanje (DGCIM) od januarja 2014 in vodja predsedniške garde od septembra 2015. Kot vodja DGCIM je Iván Hernández Dala odgovoren za hude kršitve človekovih pravic in zatiranje civilne družbe in demokratične opozicije, ki so jih zakrivili člani DGCIM pod njegovim poveljstvom, vključno z uporabo prekomerne sile in trpinčenjem zapornikov.

                                 25.6.2018

                                 12.

                                 Delcy Eloina RODRÍGUEZ GÓMEZ

                                 Datum rojstva: 18. maj 1969
                                 Spol: ženski

                                 Podpredsednica Bolivarske republike Venezuele, nekdanja predsednica nelegitimne ustavodajne skupščine in nekdanja članica predsedniške komisije za ustanovitev te skupščine. Njene dejavnosti v okviru predsedniške komisije in nato kot predsednice nelegitimne ustavodajne skupščine so ogrožale demokracijo in pravno državo v Venezueli, vključno s prisvojitvijo pooblastil narodne skupščine in njihovo uporabo za napade na opozicijo in preprečitev njenega sodelovanja v političnem procesu.

                                 25.6.2018

                                 13.

                                 Elías José JAUA MILANO

                                 Datum rojstva: 16. december 1969
                                 Spol: moški

                                 Nekdanji minister ljudske oblasti za izobraževanje. Nekdanji predsednik predsedniške komisije za nelegitimno narodno ustavodajno skupščino. Odgovoren za ogrožanje demokracije in pravne države v Venezueli z vlogo, ki jo je imel pri oblikovanju nelegitimne ustavodajne skupščine.

                                 25.6.2018

                                 14.

                                 Sandra OBLITAS RUZZA

                                 Datum rojstva: 7. junij 1969
                                 Spol: ženski

                                 Rektorica Universidad Bolivariana de Venezuela. Nekdanja podpredsednica nacionalnega volilnega sveta (CNE) in nekdanja predsednica komisije za volilni in civilni imenik. Odgovorna za dejavnosti CNE, ki so ogrožale demokracijo v Venezueli, vključno s prispevanjem k oblikovanju nelegitimne ustavodajne skupščine in manipulacijam volilnega procesa.

                                 25.6.2018

                                 15.

                                 Freddy Alirio BERNAL ROSALES

                                 Datum rojstva: 16. junij 1962
                                 Kraj rojstva: San Cristóbal, država Táchira, Venezuela
                                 Spol: moški

                                 Vodja nacionalnega kontrolnega centra odbora za lokalno oskrbo in proizvodnjo (CLAP) in protektor države Táchira. Tudi generalni komisar Bolivarske nacionalne obveščevalne službe (SEBIN). Kot vodja CLAP in protektor države Táchira lahko pokliče posebne sile (FAES) in lahko vpliva na imenovanje sodnikov in tožilcev. Odgovoren za ogrožanje demokracije z manipulacijo programa za razdelitev paketov hrane v volilne namene, ki so jo izvedli CLAP. Poleg tega je kot generalni komisar SEBIN odgovoren za dejavnosti SEBIN, ki vključujejo hude kršitve človekovih pravic, kot so samovoljna pridržanja.

                                 25.6.2018

                                 16.

                                 Katherine Nayarith HARRINGTON PADRÓN

                                 Datum rojstva: 5. december 1971
                                 Spol: ženski

                                 Namestnica generalnega državnega tožilca od julija 2017 do oktobra 2018. V nasprotju z ustavo jo je za namestnico generalnega državnega tožilca imenovalo vrhovno sodišče in ne nacionalna skupščina. Odgovorna za ogrožanje demokracije in pravne države v Venezueli, med drugim zaradi uvedbe politično motiviranih pregonov in nepreiskovanja domnevnih kršitev človekovih pravic, ki jih je zakrivil Madurov režim.

                                 25.6.2018

                                 17.

                                 Socorro Elizabeth HERNÁNDEZ HERNÁNDEZ

                                 Datum rojstva: 11. marec 1952
                                 Spol: ženski

                                 Predstojnica in članica nacionalnega volilnega sveta (CNE) do 12. junija 2020 in članica nacionalne volilne komisije (JNE). Odgovorna za dejavnosti CNE, ki so ogrožale demokracijo v Venezueli, vključno s prispevanjem k oblikovanju nelegitimne ustavodajne skupščine in manipulacijam volilnega procesa v zvezi s preklicem razveljavitvenih predsedniških volitev leta 2016, preložitvijo guvernerskih volitev leta 2016 ter selitvijo volišč tik pred guvernerskimi volitvami leta 2017.

                                 25.6.2018

                                 18.

                                 Xavier Antonio MORENO REYES

                                 Spol: moški

                                 Generalni sekretar nacionalnega volilnega sveta (Consejo Nacional Electoral – CNE) od aprila 2009 do junija 2020. V tej vlogi odgovoren za potrditev odločitev CNE, ki so ogrožale demokracijo v Venezueli, vključno s prispevanjem k oblikovanju nelegitimne ustavodajne skupščine in manipulacijam volilnega procesa.

                                 25.6.2018

                                 19.

                                 Néstor Neptali BLANCO HURTADO

                                 Datum rojstva: 26. september 1982
                                 Številka osebne izkaznice: V‐15222057
                                 Spol: moški

                                 Major v bolivarski narodni gardi (GNB), ki deluje skupaj z uradniki generalnega direktorata za vojaško protiobveščevalno delovanje (Dirección General de Contraficcia Militar (DGCIM)) vsaj od decembra 2017. Odgovoren za hude kršitve človekovih pravic, vključno z mučenjem, prekomerno uporabo sile in trpinčenjem pripornikov v objektih DGCIM.

                                 27.9.2019

                                 20.

                                 Rafael Ramón BLANCO MARRERO

                                 Datum rojstva: 28. februar 1968
                                 Številka osebne izkaznice: V-6250588
                                 Spol: moški

                                 Namestnik direktorja generalnega direktorata za vojaško protiobveščevalno delovanje (Dirección General de Contraficcia Militar (DGCIM)) vsaj od decembra 2018 in general divizije bolivarske nacionalne vojske Venezuele od 5. julija 2019. Odgovoren za hude kršitve človekovih pravic, vključno z mučenjem, prekomerno uporabo sile in trpinčenjem pripornikov v objektih DGCIM, ki so jih zakrivili uradniki DGCIM pod njegovim poveljstvom. Povezan s smrtjo kapitana Acoste.

                                 27.9.2019

                                 21.

                                 Carlos Alberto CALDERÓN CHIRINOS

                                 Številka osebne izkaznice: V‐10352300
                                 Spol: moški

                                 Nosilec višje funkcije (imenovan komisar, direktor in generalni direktor) v bolivarski narodni obveščevalni službi (SEBIN). Odgovoren za hude kršitve človekovih pravic, vključno z mučenjem, prekomerno uporabo sile in trpinčenjem pripornikov v objektih SEBIN. Zlasti je sodeloval in bil odgovoren za mučenje in okrutno, nečloveško in ponižujoče ravnanje s priporniki v El Helicoideju, zaporu SEBIN.

                                 27.9.2019

                                 22.

                                 Alexis Enrique ESCALONA MARRERO

                                 Datum rojstva: 12. oktober 1962
                                 Spol: moški

                                 Glavni pristojni za nacionalni urad za boj proti organiziranemu kriminalu in financiranju terorizma (ONDOFT) od januarja 2018 do maja 2019. Državni poveljnik nacionalnega poveljstva za preprečevanje izsiljevanja in ugrabitev (Comando Nacional Antiextorsión y Secuestro (CONAS)) med letoma 2014 in 2017. Odgovoren za hude kršitve človekovih pravic, vključno z mučenjem, uporabo prekomerne sile in trpinčenjem pripornikov, ki so jih zakrivili člani CONAS pod njegovim poveljstvom. Odgovoren tudi za represijo civilne družbe, ki so jo izvajali člani CONAS pod njegovim poveljstvom.

                                 27.9.2019

                                 23.

                                 Rafael Antonio FRANCO QUINTERO

                                 Datum rojstva: 14. oktober 1973
                                 Številka osebne izkaznice: V-11311672
                                 Spol: moški

                                 Agent bolivarske narodne obveščevalne službe (SEBIN). Vodja službe za varnost na mednarodnem letališču Maiquetía. Vodja preiskav generalnega direktorata za vojaško protiobveščevalno delovanje (Dirección General de Contrainteligencia Militar (DGCIM)) vsaj od leta 2017 do decembra 2018. Odgovoren za hude kršitve človekovih pravic, vključno z mučenjem, uporabo prekomerne sile in trpinčenjem pripornikov, ki so jih v objektih DGCIM zakrivili člani DGCIM pod njegovim poveljstvom. Odgovoren tudi za represijo civilne družbe in demokratično opozicijo, ki so jo izvajali člani DGCIM pod njegovim poveljstvom. Povezan s smrtjo kapitana Acoste.

                                 27.9.2019

                                 24.

                                 Alexander Enrique GRANKO ARTEAGA

                                 Datum rojstva: 25. marec 1981
                                 Številka osebne izkaznice: V-14970215
                                 Spol: moški

                                 Vodja (direktor) oddelka za posebne zadeve (DAE) generalnega direktorata za vojaško protiobveščevalno delovanje (Dirección General de Contrainteligencia Militar (DGCIM)). 1. Julija 2020 je napredoval v čin podpolkovnika bolivarske narodne garde. Odgovoren za hude kršitve človekovih pravic, vključno z mučenjem, uporabo prekomerne sile, ki je povzročilo smrt in poškodbe, in trpinčenjem pripornikov, ki jih je v objektih DGCIM zakrivil sam in tudi člani DGCIM pod njegovim poveljstvom. Odgovoren tudi za represijo civilne družbe, ki so jo izvajali člani DGCIM pod njegovim poveljstvom, pa tudi sam je bil neposredno vključen v tako represijo. Povezan s smrtjo kapitana Acoste.

                                 27.9.2019

                                 25.

                                 Hannover Esteban GUERRERO MIJARES

                                 Datum rojstva: 14. januar 1971
                                 Spol: moški

                                 Vodja preiskav generalnega direktorata za vojaško protiobveščevalno delovanje (Dirección General de Contrainteligencia Militar (DGCIM)) vsaj od aprila 2019 do avgusta 2019. Kot vodja preiskav je nadzoroval objekt DGCIM v Boleiti. Odgovoren za hude kršitve človekovih pravic, vključno z mučenjem, uporabo prekomerne sile in trpinčenjem pripornikov, ki jih je zakrivil sam ter uradniki pod njegovim poveljstvom, zlasti v Boleiti. Povezan s smrtjo kapitana Acoste.

                                 27.9.2019

                                 26.

                                 José Adelino ORNELAS FERREIRA
                                 Tudi: José Adelino ORNELLA FERREIRA / José Adelino ORNELLAS FERREIRA

                                 Datum rojstva: 14. december 1964
                                 Kraj rojstva: Caracas, Distrito Capital, Venezuela
                                 Številka osebne izkaznice: V-7087964
                                 Spol: moški

                                 Od 26. julija 2019 generalni sekretar nacionalnega obrambnega sveta in od septembra 2020 načelnik generalštaba vrhovnega poveljnika. Nekdanji poveljnik strateške regije za integralno obrambo Prestolnica (REDI Capital), nekdanji načelnik štaba in nekdanji namestnik poveljnika operativnega in strateškega poveljstva bolivarskih nacionalnih oboroženih sil Venezuele (CEOFANB). V teh vlogah je podpiral in omogočal ukrepe in politike venezuelske vlade, ki so ogrozili demokracijo in pravno državo v Venezueli. Odgovoren za hude kršitve človekovih pravic ter zatiranje civilne družbe in demokratične opozicije v Venezueli, tudi tako, da je oviral zagotavljanje humanitarne pomoči in da so sile pod njegovim poveljstvom – uradniki bolivarskih oboroženih sil (FANB) in podrejene sile, vključno s strateško regijo za integralno obrambo (REDI), operativnim območjem za integralno obrambo (ZODI) in bolivarsko nacionalno gardo – uporabljale prekomerno silo.

                                 29.6.2020

                                 27.

                                 Gladys del Valle REQUENA

                                 Datum rojstva: 9. november 1952
                                 Kraj rojstva: Puerto Santo, Sucre, Venezuela
                                 Številka osebne izkaznice: V-4114842
                                 Spol: ženski

                                 Članica in od 26. oktobra 2018 druga podpredsednica nepriznane nacionalne ustavodajne skupščine (ANC). V svoji vodilni vlogi v tej nepriznani skupščini je ogrozila demokracijo in pravno državo v Venezueli, med drugim s podpisom odloka, s katerim je bila odvzeta poslanska imuniteta predsedniku venezuelske narodne skupščine Juanu Guaidóju.

                                 29.6.2020

                                 28.

                                 Tania Valentina DÍAZ GONZÁLEZ

                                 Datum rojstva: 18. junij 1963
                                 Kraj rojstva: Caracas, Distrito Capital, Venezuela
                                 Številka osebne izkaznice: V-6432672
                                 Spol: ženski

                                 Članica in od 4. januarja 2018 prva podpredsednica nepriznane nacionalne ustavodajne skupščine (ANC). V svoji vodilni vlogi v tej nepriznani skupščini je ogrozila demokracijo in pravno državo v Venezueli, med drugim s podpisom odloka, s katerim je bila odvzeta poslanska imuniteta predsedniku venezuelske narodne skupščine Juanu Guaidóju.

                                 29.6.2020

                                 29.

                                 Elvis Eduardo HIDROBO AMOROSO

                                 Datum rojstva: 4. avgust 1963
                                 Kraj rojstva: Caracas, Distrito Capital, Venezuela
                                 Številka osebne izkaznice: V-7659695
                                 Spol: moški

                                 Od 23. oktobra 2018 predsednik računskega sodišča ter nekdanji prvi in drugi podpredsednik nepriznane nacionalne ustavodajne skupščine (ANC). Njegova dejanja so ogrozila demokracijo in pravno državo v Venezueli; med drugim je vodil nepriznano ustavodajno skupščino, podpisal ‚zakon proti sovraštvu‘, upravičeval odstavitev zakonito izvoljenega opozicijskega guvernerja in Juanu Guaidóju prepovedal, da bi kandidiral za katero koli javno funkcijo.

                                 29.6.2020

                                 30.

                                 Juan José MENDOZA JOVER

                                 Datum rojstva: 11. marec 1969
                                 Kraj rojstva: Trujillo, Venezuela
                                 Naslov: Arnoldo Gabaldón, Candelaria, Edo. Trujillo
                                 Številka osebne izkaznice: V-9499372
                                 Spol: moški

                                 Drugi podpredsednik venezuelskega vrhovnega sodišča (Tribunal Supremo de Justicia) in predsednik njegovega ustavnega senata od 24. februarja 2017. Njegova dejanja so ogrozila demokracijo in pravno državo v Venezueli; med drugim je v zadnjih dveh letih s številnimi sodnimi odločbami omejil ali ogrozil ustavna pooblastila narodne skupščine, venezuelskega demokratično izvoljenega zakonodajnega organa.

                                 29.6.2020

                                 31.

                                 Jorge Elieser MÁRQUEZ MONSALVE

                                 Datum rojstva: 20. februar 1971
                                 Kraj rojstva: Caracas, Venezuela
                                 Številka osebne izkaznice: V-8714253
                                 Spol: moški

                                 Od 7. avgusta 2017 generalni direktor Nacionalne komisije za telekomunikacije (CONATEL). Njegova dejanja so ogrozila demokracijo in pravno državo v Venezueli, med drugim z obsežnim omejevanjem pravice venezuelskega ljudstva do svobode tiska, svobode govora in obveščenosti. Posebna pooblastila komisije CONATEL je zlorabil za blokiranje, filtriranje in oviranje spletnih strani ter preklic obstoječih licenc za radijske in televizijske postaje ter in nepodeljevanje takšnih novih licenc ter s tem utišal kritike in oporečnike režima.

                                 29.6.2020

                                 32.

                                 Farik Karin MORA SALCEDO

                                 Številka osebne izkaznice: V-8608523
                                 Spol: moški

                                 Tožilec pri venezuelskem prvem posebnem sodišču prve stopnje s pisarno v generalnem direktoratu za vojaško protiobveščevalno delovanje (Dirección General de Contrainteligencia Militar (DGCIM)). Njegova dejanja so ogrozila demokracijo in pravno državo v Venezueli; med drugim je začenjal politično motivirane postopke pregona, ki so privedli do samovoljnih pridržanj članov narodne skupščine in drugih uradnikov, ki so nasprotovali Madurovemu režimu.

                                 29.6.2020

                                 33.

                                 Dinorah Yoselin BUSTAMANTE PUERTA

                                 Datum rojstva: 14. januar 1975
                                 Številka osebne izkaznice: V-10002096
                                 Spol: ženski

                                 Tožilka pri venezuelskem prvem posebnem sodišču prve stopnje s pisarno v generalnem direktoratu za vojaško protiobveščevalno delovanje (Dirección General de Contrainteligencia Militar (DGCIM)). Njena dejanja so ogrozila demokracijo in pravno državo v Venezueli; med drugim je začenjala politično motivirane postopke pregona, ki so privedli do samovoljnih pridržanj članov narodne skupščine in drugih uradnikov, ki so nasprotovali Madurovemu režimu.

                                 29.6.2020

                                 34.

                                 Luis Eduardo PARRA RIVERO

                                 Datum rojstva: 7. julij 1978
                                 Številka osebne izkaznice: V-14211633
                                 Spol: moški

                                 Član in nezakonito izvoljeni predsednik narodne skupščine. Kot član narodne skupščine je 5. januarja 2020 uprizoril svojo izvolitev za njenega predsednika, s čimer je ogrozil demokracijo in pravno državo v Venezueli. Med glasovanjem je (vojaška) policija več poslancem preprečila vstop v prostore narodne skupščine, sklepčnost pa ni bi bila dosežena. Zato so se morali opozicijski poslanci zbrati zunaj prostorov narodne skupščine, da so za njenega predsednika znova izvolili Juana Guaidója. Kmalu po uprizorjeni izvolitvi Parra, ki jo je podprla režimska politična stranka PSUV, sta Parra pozdravila Maduro in nepriznana nacionalna ustavodajna skupščina (ANC).

                                 29.6.2020

                                 35.

                                 Franklyn Leonardo DUARTE

                                 Datum rojstva: 15. maj 1977
                                 Številka osebne izkaznice: V-3304045
                                 Spol: moški

                                 Član in nezakonito izvoljeni prvi podpredsednik narodne skupščine. Kot član narodne skupščine je 5. januarja 2020 uprizoril svojo izvolitev za njenega prvega podpredsednika, s čimer je ogrozil demokracijo in pravno državo v Venezueli. Med glasovanjem je (vojaška) policija več poslancem preprečila vstop v prostore narodne skupščine, sklepčnost pa ni bi bila dosežena. Zato so se morali opozicijski poslanci zbrati zunaj prostorov narodne skupščine, da so za njenega predsednika znova izvolili Juana Guaidója. Kmalu po uprizorjeni izvolitvi Duarteja, ki jo je podprla režimska politična stranka PSUV, sta izvolitev predsedstva narodne skupščine pozdravila Maduro in nepriznana nacionalna ustavodajna skupščina (ANC).

                                 29.6.2020

                                 36.

                                 José Gregorio NORIEGA FIGUEROA

                                 Datum rojstva: 21. februar 1969
                                 Številka osebne izkaznice: V-8348784
                                 Spol: moški

                                 Član in nezakonito izvoljeni drugi podpredsednik narodne skupščine. Nezakonito imenovani direktor ad hoc odbora politične stranke Voluntad Popular. Kot član narodne skupščine je 5. januarja 2020 uprizoril svojo izvolitev za njenega drugega podpredsednika, s čimer je ogrozil demokracijo in pravno državo v Venezueli. Med glasovanjem je (vojaška) policija več poslancem preprečila vstop v prostore narodne skupščine, sklepčnost pa ni bi bila dosežena. Zato so se morali opozicijski poslanci zbrati zunaj prostorov narodne skupščine, da so za njenega predsednika znova izvolili Juana Guaidója. Kmalu po glasovanju, ki ga je podprla režimska politična stranka PSUV, sta izvolitev predsedstva narodne skupščine pozdravila Maduro in nepriznana nacionalna ustavodajna skupščina (ANC). Noriega je julija 2020 ob pomoči venezuelskega vrhovnega sodišča (Tribunal Supremo de Justicia) nezakonito prevzel vodstvo politične stranke Voluntad Popular, s čimer je dodatno spodkopal demokracijo v Venezueli.

                                 29.6.2020

               “


title: Sklep Evropske centralne banke (EU) 2020/1688 z dne 25. septembra 2020 o spremembi Sklepa (EU) 2020/187 o izvajanju tretjega programa nakupa kritih obveznic (ECB/2020/48)

text:
                  13.11.2020

                  SL

                  Uradni list Evropske unije

                  L 379/58

         SKLEP EVROPSKE CENTRALNE BANKE (EU) 2020/1688
         z dne 25. septembra 2020
         o spremembi Sklepa (EU) 2020/187 o izvajanju tretjega programa nakupa kritih obveznic (ECB/2020/48)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti drugega pododstavka člena 12.1 v povezavi s prvo alineo člena 3.1 in členom 18.1 Statuta,
         ob upoštevanju naslednjega:

                     (1)

                     S Sklepom ECB/2014/40 Evropske centralne banke (1) se je vzpostavil tretji program nakupa kritih obveznic, navedeni sklep pa je bil prenovljen s Sklepom Evropske centralne banke (EU) 2020/187 (ECB/2020/8) (2). Tretji program nakupa kritih obveznic je poleg programa nakupa listinjenih vrednostnih papirjev, programa nakupa vrednostnih papirjev javnega sektorja na sekundarnih trgih in programa nakupa vrednostnih papirjev podjetniškega sektorja del razširjenega programa nakupa vrednostnih papirjev, ki ga izvaja Evropska centralna banka (ECB). Cilj razširjenega programa nakupa vrednostnih papirjev je okrepiti transmisijo denarne politike, olajšati kreditiranje gospodarstva v euroobmočju, omiliti posojilne pogoje za gospodinjstva in podjetja ter prispevati k vrnitvi stopnje inflacije na raven, ki je v srednjeročnem obdobju pod 2 %, vendar blizu te vrednosti, kar je skladno s poglavitnim ciljem ECB, da ohranja stabilnost cen.

                     (2)

                     Svet ECB je 5. marca 2020 sprejel načelno odločitev, da v nekaterih vnaprej opredeljenih okoliščinah primerni nasprotni stranki samodejno omeji dostop do operacij denarne politike Eurosistema. Zato je Svet ECB odločil tudi, da bi morala, kadar in dokler je ta dostop skladno s Smernico (EU) 2015/510 (ECB/2014/60) (3) samodejno omejen ali začasno ali trajno onemogočen, veljati ustrezna samodejna izključitev kritih obveznic, ki jih izda ta nasprotna stranka, iz nakupov v okviru tretjega programa nakupa kritih obveznic. Svet ECB je nadalje odločil, da bi se morale spremembe, s katerimi se upoštevajo te odločitve, uporabljati od dne, ko se začne uporabljati letna sprememba Smernice (EU) 2015/510 (ECB/2014/60).

                     (3)

                     Zato je treba Sklep (EU) 2020/187 (ECB/2020/8) ustrezno spremeniti –

               SPREJEL NASLEDNJI SKLEP:

            Člen 1
            Sprememba
            Sklep (EU) 2020/187 (ECB/2020/8) se spremeni:
            v členu 3 se točka (d) odstavka 3 nadomesti z naslednjim:

                        „(d)

                        Krite obveznice, ki jih izdajo kreditne institucije, katerih dostop do operacij denarne politike Eurosistema je bil skladno s Smernico (EU) 2015/510 (ECB/2014/60) omejen ali začasno ali trajno onemogočen, se samodejno izključijo iz nakupov v okviru tretjega programa nakupa kritih obveznic, dokler je ta dostop omejen ali začasno ali trajno onemogočen. Z odstopanjem od prvega stavka te točke (d) Svet ECB ohrani pristojnost, da na podlagi ocene posameznega primera ponovno oceni izključitev kritih obveznic, ki jih izda kreditna institucija, katere dostop do operacij denarne politike Eurosistema je bil skladno s Smernico (EU) 2015/510 (ECB/2014/60) omejen ali začasno ali trajno onemogočen, in da izključitev prekliče, če presodi, da je to primerno.“

            Člen 2
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.
            Uporablja se od 1. januarja 2021.

            V Frankfurtu na Majni, 25. septembra 2020

                  Za Svet ECB

                  Predsednica ECB

               Christine LAGARDE

            (1)  Sklep ECB/2014/40 Evropske centralne banke z dne 15. oktobra 2014 o izvajanju tretjega programa nakupa kritih obveznic (UL L 335, 22.11.2014, str. 22).

            (2)  Sklep Evropske centralne banke (EU) 2020/187 z dne 3. februarja 2020 o izvajanju tretjega programa nakupa kritih obveznic (ECB/2020/8) (UL L 39, 12.2.2020, str. 6).

            (3)  Smernica Evropske centralne banke (EU) 2015/510 z dne 19. decembra 2014 o izvajanju okvira denarne politike Eurosistema (Smernica o splošni dokumentaciji) (ECB/2014/60) (UL L 91, 2.4.2015, str. 3).


title: Sklep Evropskega organa za vrednostne papirje in trge (EU) 2020/1689 z dne 16. septembra 2020 o podaljšanju začasne zahteve, da morajo fizične ali pravne osebe, ki imajo neto kratke pozicije, znižati pragove za priglasitev neto kratkih pozicij v zvezi z izdanim kapitalom družb, katerih delnice so uvrščene v trgovanje na reguliranem trgu, in če presegajo določen prag, obvestiti pristojne organe v skladu s točko (a) člena 28(1) Uredbe (EU) št. 236/2012 Evropskega parlamenta in Sveta

text:
                  13.11.2020

                  SL

                  Uradni list Evropske unije

                  L 379/60

         SKLEP EVROPSKEGA ORGANA ZA VREDNOSTNE PAPIRJE IN TRGE (EU) 2020/1689
         z dne 16. septembra 2020
         o podaljšanju začasne zahteve, da morajo fizične ali pravne osebe, ki imajo neto kratke pozicije, znižati pragove za priglasitev neto kratkih pozicij v zvezi z izdanim kapitalom družb, katerih delnice so uvrščene v trgovanje na reguliranem trgu, in če presegajo določen prag, obvestiti pristojne organe v skladu s točko (a) člena 28(1) Uredbe (EU) št. 236/2012 Evropskega parlamenta in Sveta
         ODBOR NADZORNIKOV EVROPSKEGA ORGANA ZA VREDNOSTNE PAPIRJE IN TRGE JE –
         ob upoštevanju Pogodbe o delovanju Evropske unije,
         ob upoštevanju Sporazuma o Evropskem gospodarskem prostoru in zlasti Priloge IX k Sporazumu,
         ob upoštevanju Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (1) ter zlasti člena 9(5), člena 43(1) in člena 44(1) Uredbe,
         ob upoštevanju Uredbe (EU) št. 236/2012 Evropskega parlamenta in Sveta z dne 14. marca 2012 o prodaji na kratko in določenih vidikih poslov kreditnih zamenjav (2) in zlasti člena 28(1) Uredbe,
         ob upoštevanju Delegirane uredbe Komisije (EU) št. 918/2012 z dne 5. julija 2012 o dopolnitvi Uredbe (EU) št. 236/2012 Evropskega parlamenta in Sveta o prodaji na kratko in določenih vidikih poslov kreditnih zamenjav v zvezi z opredelitvami pojmov, izračunom neto kratkih pozicij, kritimi posli kreditnih zamenjav državnih vrednostnih papirjev, pragovi za priglasitev, pragovi likvidnosti za odložitev omejitev, znatnimi padci vrednosti finančnih instrumentov in neugodnimi dogodki (3) in zlasti člena 24 Delegirane uredbe,
         ob upoštevanju Sklepa Evropskega organa za vrednostne papirje in trge (EU) 2020/525 z dne 16. marca 2020, da morajo fizične ali pravne osebe, ki imajo neto kratke pozicije, začasno znižati pragove za priglasitev neto kratkih pozicij v zvezi z izdanim kapitalom družb, katerih delnice so bile uvrščene v trgovanje na reguliranem trgu, in če presegajo določen prag, obvestiti pristojne organe v skladu s točko (a) člena 28(1) Uredbe (EU) št. 236/2012 Evropskega parlamenta in Sveta (4),
         ob upoštevanju Sklepa Evropskega organa za vrednostne papirje in trge (EU) 2020/1123 z dne 10. junija 2020 o podaljšanju začasne zahteve, da morajo fizične ali pravne osebe, ki imajo neto kratke pozicije, začasno znižati pragove za priglasitev neto kratkih pozicij v zvezi z izdanim kapitalom družb, katerih delnice so uvrščene v trgovanje na reguliranem trgu, in če presegajo določen prag, obvestiti pristojne organe v skladu s točko (a) člena 28(1) Uredbe (EU) št. 236/2012 Evropskega parlamenta in Sveta (5),
         ob upoštevanju naslednjega:
         1.   UVOD

                     (1)

                     Organ ESMA je s Sklepom (EU) 2020/525 zahteval, da morajo fizične ali pravne osebe, ki imajo neto kratke pozicije v zvezi z izdanim kapitalom družb, katerih delnice so uvrščene v trgovanje na reguliranem trgu, pristojnim organom priglasiti podrobnosti takih pozicij, ko dosežejo, presežejo ali padejo pod prag 0,1 % izdanega kapitala, v skladu s točko (a) člena 28(1) Uredbe (EU) št. 236/2012.

                     (2)

                     Ukrep, ki izhaja iz Sklepa (EU) 2020/525, se nanaša na potrebo po tem, da se pristojnim nacionalnim organom in organu ESMA zaradi izjemnih okoliščin na finančnih trgih omogoči spremljanje neto kratkih pozicij, ki so jih udeleženci na trgu sklenili v zvezi z delnicami, uvrščenimi v trgovanje na reguliranem trgu.

                     (3)

                     Čeprav so finančni trgi EU delno nadoknadili izgube, zabeležene od izbruha pandemije, je organ ESMA s Sklepom (EU) 2020/1123 začasno zahtevo podaljšal, saj so bile napovedi glede prihodnjega okrevanja še naprej negotove, pravilno delovanje in integriteta finančnih trgov ter stabilnost finančnega sistema pa so bili še naprej ogroženi.

                     (4)

                     V skladu s členom 28(10) Uredbe (EU) št. 236/2012 mora organ ESMA ta ukrep pregledovati v ustreznih časovnih presledkih in vsaj vsake tri mesece.

                     (5)

                     Organ ESMA je ta pregled opravil na podlagi analize kazalnikov uspešnosti, vključno s cenami, nestanovitnostjo, indeksi razmika poslov kreditnih zamenjav in razvojem neto kratkih pozicij, zlasti pozicij med 0,1 % in 0,2 %. Na podlagi opravljene analize je sklenil, da naj bi se ukrep podaljšal za dodatne tri mesece.

               2.   ZMOŽNOST UKREPA OBVLADOVATI OGROŽENOST IN ČEZMEJNE UČINKE (ČLEN 28(2)(a) UREDBE (EU) št. 236/2012)

         (a)   Ogroženost pravilnega delovanja in integritete finančnih trgov

                     (6)

                     Pandemija bolezni covid-19 še naprej negativno vpliva na realno gospodarstvo, pri čemer so splošne napovedi glede prihodnjega okrevanja še naprej negotove, zlasti glede na najnovejši razvoj dogodkov v EU in zunaj nje. Organ ESMA ugotavlja, da se je v zadnjih nekaj tednih število primerov okužbe z virusom bolezni covid-19 v več jurisdikcijah znatno povečalo, kar vzbuja skrb glede možnosti, da se bo zaradi drugega vala okužb negotovost napovedi za prihodnost še povečala.

                     (7)

                     Kot je razvidno iz indeksa Eurostoxx 50, so trgi lastniških instrumentov v EU v obdobju med 20. februarjem in 3. marcem 2020 izgubili 14 % svoje vrednosti v primerjavi z obdobjem med 20. februarjem in 4. junijem, ko so izgubili 13 % svoje vrednosti (prikaz 1). Vrednost indeksa Eurostoxx 50 se je glede na ravni, dosežene marca (ko se je v primerjavi s februarjem 2020 njegova vrednost znižala za približno 30 %, kot je navedeno v Sklepu (EU) 2020/525), znatno zvišala, ni pa dosegla ravni pred pandemijo bolezni covid-19.

                     (8)

                     Tudi nestanovitnost, merjena z indeksom VSTOXX (6), je bila v primerjavi s februarjem 2020 še naprej razmeroma velika. Raven, izmerjena septembra (+ 15 %), je nekoliko višja, kot raven v juniju (+ 13 %). Enako in celo v večjem obsegu velja za indeks VIX (7) (+ 18 % septembra v primerjavi z + 9 % junija) (prikaz 1 in prikaz 2).

                     (9)

                     Raven poslov kreditnih zamenjav (CDS) se je od 4. junija do 3. septembra znižala med 17 % in 28 % (prikaz 1). Za boljše razumevanje informativne moči poslov kreditnih zamenjav v tem trenutku je treba podatke presojati v okviru Sklepa Evropske centralne banke (ECB) o izrednem programu nakupa vrednostnih papirjev ob pandemiji (PEPP). Od začetka marca so razmiki poslov kreditnih zamenjav začeli postajati zelo nestanovitni, kar kaže na veliko finančno tveganje. Organ ESMA je na podlagi podatkov, pridobljenih do 4. junija, podaljšanje Sklepa (EU) 2020/525 utemeljil tudi z dejstvom, da so bili takrat razmiki poslov kreditnih zamenjav veliki in nestanovitni ter so se obravnavali kot kazalnik zaznavanja tveganja na trgu.

                     (10)

                     S sklepom z dne 4. junija o povečanju programa PEPP za dodatnih 600 milijard EUR pa se je vrednost skupnih napovedanih denarnih spodbujevalnih ukrepov ECB zvišala na 1,35 milijarde EUR, s čimer se je znižala informativna vrednost razmikov poslov kreditnih zamenjav v zvezi z zaznavanjem tveganja na trgu.

                     (11)

                     Podobne ugotovitve je mogoče sprejeti glede informativne vrednosti trgov državnih obveznic, na katere podobno kot na razmike poslov kreditnih zamenjav vpliva denarna politika centralnih bank. Kot je razvidno prikaz 1, so se donosi desetletnih državnih obveznic Nemčije, Francije, Velike Britanije in Italije glede na junijske ravni zmanjšali za povprečno 22 bazičnih točk.

                     (12)

                     Organ ESMA zato meni, da naj bi razvoj trgov lastniških vrednostnih papirjev, na katere denarna politika centralnih bank znatno manj vpliva, zagotovil boljši vpogled v trenutno raven tveganja na finančnih trgih EU.

                     (13)

                     Vrednost indeksa STOXX EUROPE 800 brez Švice se je podobno kot vrednost indeksa Eurostoxx 50 od 20. februarja 2020 znižala za približno 17 % v primerjavi s 16 % znižanjem v juniju. Vrednost indeksa STOXX Europe Total Market Banks (za evropske banke) se je od februarja znižala za 37 %, medtem ko je indeks junija izgubil približno 30 % vrednosti.

                     (14)

                     Kot je navedeno v poročilu organa ESMA o trendih, tveganjih in ranljivostih št. 2 iz septembra 2020, so bili v drugem četrtletju leta 2020 vidni znaki diferenciacije po sektorjih, kar je vplivalo zlasti na kreditne institucije. Konec junija sta bila indeksa za letalske družbe in bančni sektor EU še vedno za 36 % oziroma 30 % pod ravnjo iz začetka januarja. Poleg tega je prikaz 3 razvidno, da sta bila bančni in zavarovalniški sektor od junija precej stabilna, primerjava uspešnosti med 20. februarjem in 3. septembrom z uspešnostjo med 20. februarjem in 4. junijem pa kaže poslabšanje: – 38 % v primerjavi z – 33 % za bančni sektor in – 21 % v primerjavi z – 20 % za zavarovalniški sektor. Nasprotno pa se je uspešnost nefinančnih (8) sektorjev nekoliko izboljšala: – 9 % v primerjavi z – 11 %.

                     (15)

                     Ponovno zvišanje cen v nekaterih sektorjih je potekalo v okviru nadaljnjega slabšanja makroekonomskega okolja ter globoke in svetovno usklajene recesije. Kot je navedeno v poročilu o trendih, tveganjih in ranljivostih, se zaradi sedanje očitne ločitve uspešnosti finančnih trgov od temeljne gospodarske dejavnosti zastavlja vprašanje o trajnosti okrevanja trgov v prihodnosti.

                     (16)

                     Glede na zbirne podatke na nacionalni ravni ali ravni EU se zdi, da se cene niso znova zvišale: razvidno je prikaz 5, da so padci cen v Uniji zelo razširjeni, saj od junija do septembra ni bilo znatnih izboljšanj, uspešnost delniških indeksov za 22 trgov EU pa kaže, da je bil padec od 20. februarja do 3. septembra večji kot padec od 20. februarja do 4. junija. Poleg tega se je vrednost trgov lastniških vrednostnih papirjev v 25 jurisdikcijah, pri čemer je bilo junija takih jurisdikcij 24, znižala za najmanj 10 % vrednosti, če cene na dan 3. septembra primerjamo s cenami na dan 20. februarja 2020. V istem obdobju so cene delnic evropskih kreditnih institucij izgubile od 10 % do 59 % vrednosti, izguba vrednosti, zabeležena v obdobju od februarja do junija, pa je znašala od 9 % do 48 %.

                     (17)

                     Delež delnic z neto kratko pozicijo med 0,1 % in 0,2 % se je v obdobju od 16. marca do 11. junija 2020 postopno povečeval, nato pa do 4. septembra 2020 ostal stabilen (9) in je povprečno za 13 % večji kot pri skupnih neto kratkih pozicijah (prikaz 6). Poleg tega je nižji prag za poročanje pokazal, da so v nekaterih državah neto kratke pozicije med 0,1 % in 0,2 % pomenile do približno 50 % vseh sporočenih pozicij. Delež neto kratkih pozicij med 0,1 % in 0,2 %, o katerih je bilo treba poročati zaradi začasnega nižjega praga za priglasitev, je torej še naprej pomemben delež skupnih neto kratkih pozicij in ima v sedanjih razmerah veliko informativno vrednost.

                     (18)

                     Na splošno znatna znižanja cen v ključnih sektorjih, razmeroma visoka nestanovitnost, morebitna ločitev uspešnosti finančnih trgov in temeljne gospodarske dejavnosti ter nenehna visoka raven neto kratkih pozicij skupaj z negotovostjo glede razvoja pandemije bolezni covid-19 in njenega vpliva na realno gospodarstvo kažejo, da so finančni trgi EU še naprej v negotovem položaju. Zaradi takega stanja na trgih je verjetneje, da bi lahko pritiski na prodajo na kratko v prihodnjih mesecih sprožili ali poslabšali neugoden razvoj dogodkov, ki bi nato lahko negativno vplival na dejavnike, kot so tržno zaupanje ali integriteta mehanizma določanja cen.

                     (19)

                     Organ ESMA zato meni, da splet zgoraj opisanih okoliščin resno ogroža pravilno delovanje in integriteto finančnih trgov.

               (b)   Grožnja stabilnosti celotnega finančnega sistema v Uniji ali njegovega dela

                     (20)

                     Kot je ECB pojasnila v svojem Poročilu o finančni stabilnosti (10), je finančna stabilnost dosežena, če je finančni sistem (ki ga sestavljajo finančni posredniki, trgi in tržna infrastruktura) sposoben prenesti nepredvidene dogodke in finančna neravnovesja.

                     (21)

                     Pandemija bolezni covid-19 ima še naprej hude posledice za realno gospodarstvo v Uniji. Kot je zapisano v poročilu organa ESMA o trendih, tveganjih in ranljivostih, je tržno okolje kljub okrevanju trgov še naprej negotovo, zato organ ESMA za prihodnost predvideva, „da se bo institucionalnim in malim vlagateljem podaljšalo obdobje tveganja za nadaljnje popravke na trgu, ki bi bili lahko precejšnji, ter […] zelo velika tveganja na celotnem področju pristojnosti organa ESMA“ (11). V zvezi s tem je javnost opozoril na mogočo ločitev uspešnosti finančnih trgov in temeljne gospodarske dejavnosti.

                     (22)

                     Oddelek 2(a) zgoraj vsebuje dodatne informacije o uspešnosti bančnega in zavarovalniškega sektorja ter finančnih trgov.

                     (23)

                     Zaradi teh zelo razširjenih znižanj cen je velika večina delnic EU v vseh sektorjih v položaju negotovosti, v katerem bi lahko imeli nadaljnji padci cen, ki niso rezultat dodatnih temeljnih informacij, zelo negativne posledice.

                     (24)

                     Organ ESMA meni, da sta lahko v sedanjem okolju, ki je še vedno negotovo, znaten pritisk na prodajo in nenavadna nestanovitnost cen delnic posledica različnih dejavnikov, vključno z vse večjim številom udeležencev na trgu, ki sklepajo prodaje na kratko, in naraščanjem pomembnih neto kratkih pozicij.

                     (25)

                     Organ ESMA zlasti ugotavlja, da se stanje glede zelo razširjenega padca cen za kreditne institucije, ki so pomenili enega od parametrov za podaljšanje sklepa, sprejetega junija, ni izboljšalo. To kaže, da so kreditne institucije, ki so v nekaterih primerih sistemsko pomembne, še naprej morda izpostavljene strategijam prodaje na kratko in naraščanju pomembnih neto kratkih pozicij ne glede na to, ali so te strategije in pozicije podprte s temeljnimi informacijami.

                     (26)

                     Še vedno obstaja tveganje, da bi kopičenje strategij prodaje na kratko in naraščanje neto kratkih pozicij lahko za nekatere vlagatelje povzročila nenadzorovan strm padec cen z morebitnimi učinki prelivanja v isti državi članici ali EU, kar bi nato lahko nazadnje ogrozilo finančni sistem ene ali več držav članic.

                     (27)

                     Ne glede na delno okrevanje, zaznano v nekaterih sektorjih evropskih finančnih trgov, organ ESMA meni, da sedanje tržne razmere še naprej resno ogrožajo stabilnost finančnega sistema v Uniji.

                     (28)

                     V okviru pristojnosti organa ESMA se z nameravanim podaljšanjem ukrepa od fizičnih ali pravnih oseb, ki imajo neto kratke pozicije v delnicah, ki so bile uvrščene v trgovanje na reguliranem trgu, zahteva, da pristojnim nacionalnim organom poročajo ob nižjem pragu, kot je bil določen v členu 5 Uredbe (EU) št. 236/2012.

                     (29)

                     S podaljšanim ukrepom naj bi se ohranila boljša sposobnost pristojnih nacionalnih organov in organa ESMA za ustrezno oceno spreminjajočih se okoliščin, razlikovanje med gibanji na trgu, ki jih usmerjajo temelje informacije, in gibanji, ki jih lahko sprožijo ali poslabšajo prodaje na kratko, ter odziv, če bi integriteta, pravilno delovanje in stabilnost trgov zahtevali strožje ukrepanje.

               (c)   Čezmejni učinki

                     (30)

                     Eden od pogojev, da lahko organ ESMA sprejme ta ukrep, je, da ima opredeljena ogroženost čezmejne učinke.

                     (31)

                     Kot je opisano zgoraj, si trgi lastniških instrumentov v EU glede na nacionalne in vseevropske indekse niso v celoti opomogli od velikega znižanja cen, zaznanega marca.

                     (32)

                     Ker so s tem ogroženi finančni trgi večine držav članic EU, čeprav v različnem obsegu, so čezmejni učinki še naprej posebno resni, saj se je zaradi medsebojne povezanosti finančnih trgov EU povečala verjetnost morebitnega prelivanja ali širjenja negativnih vplivov na trgih v primeru pritiska na prodaje na kratko.

                     (33)

                     Organ ESMA zato meni, da ima zgoraj opisana ogroženost integritete, pravilnega delovanja in finančne stabilnosti trga čezmejne učinke. Glede na naravo krize zaradi pandemije bolezni covid-19 pa se dejansko nanaša na celotno EU in ves svet.

               3.   PRISTOJNI ORGAN NI SPREJEL UKREPOV ZA OBVLADOVANJE OGROŽENOSTI ALI PA JE EDEN ALI VEČ PRISTOJNIH ORGANOV SPREJELO UKREPE, KI NE OBVLADUJEJO OGROŽENOSTI V ZADOSTNI MERI (ČLEN 28(2)(b) UREDBE (EU) št. 236/2012)

                     (34)

                     Drug pogoj, da lahko organ ESMA sprejme ukrep v tem sklepu, je, da en ali več pristojnih organov ni sprejelo ukrepov za obvladovanje ogroženosti ali da ukrepi, ki so bili sprejeti, ne obvladujejo ogroženosti v zadostni meri.

                     (35)

                     Na podlagi pomislekov glede integritete, pravilnega delovanja ter finančne stabilnosti trga, opisanih v Sklepu (EU) 2020/525, ki za ta sklep velja še naprej, so nekateri pristojni nacionalni organi v Španiji, Franciji, Avstriji, Belgiji, Grčiji in Italiji (12) sprejeli nacionalne ukrepe za omejitev prodaje delnic na kratko, ki so prenehali veljati 18. maja.

                     (36)

                     Po poteku ali odpravi navedenih začasnih ukrepov v EU niso bili sprejeti nobeni nadaljnji ukrepi na podlagi Uredbe (EU) št. 236/2012, na datum tega sklepa pa ne velja noben tak ukrep.

                     (37)

                     V času sprejetja tega sklepa noben pristojni organ ni sprejel ukrepov za izboljšanje svojega pregleda nad razvojem neto kratkih pozicij z uveljavitvijo nižjih pragov za poročanje, saj se lahko oprejo na Sklep (EU) 2020/1123.

                     (38)

                     Potreba po večjem pregledu nad neto kratkimi pozicijami je še večja v razmerah, ko se zgoraj navedene omejitve, uvedene na podlagi člena 20 Uredbe (EU) št. 236/2012, ne uporabljajo več, negotovost v zvezi s podaljšanim vplivom pandemije bolezni covid-19 pa ostaja še naprej. Ker za prodaje na kratko in transakcije z enakovrednim učinkom ne veljajo več druge zunanje omejitve, morajo biti pristojni nacionalni organi v EU sposobni vnaprej prepoznati, ali se neto kratke pozicije povečujejo v obsegu, ki lahko povzroči zgoraj opisano ogroženost finančnih trgov in finančne stabilnosti, ki se kaže in zaostruje s pritiskom na prodaje na kratko.

                     (39)

                     Glede na zgoraj navedeno ogroženost, ki se nanaša na celotno EU, je še naprej očitno, da informacije, ki jih pristojni nacionalni organi prejemajo na podlagi običajnega praga za poročanje iz člena 5(2) Uredbe (EU) št. 236/2012, v sedanjih izjemnih tržnih razmerah ne zadostujejo. Organ ESMA meni, da naj bi se z ohranitvijo nižjega praga za poročanje vsem pristojnim nacionalnim organom v EU in organu ESMA dal na voljo najboljši možni nabor podatkov, da lahko spremljajo tržna gibanja ter da se skupaj z organom ESMA pripravijo na sprejemanje nadaljnjih ukrepov, če bo to potrebno.

               4.   UČINKOVITOST UKREPA (ČLEN 28(3)(a) UREDBE (EU) št. 236/2012)

                     (40)

                     Organ ESMA mora tudi upoštevati, v kolikšni meri podaljšani ukrep pomembno zmanjša opredeljeno ogroženost.

                     (41)

                     Organ ESMA meni, da so trgi kljub izjemnim izgubam, ki so po 20. februarju 2020 nastale pri trgovanju z delnicami na reguliranih trgih, pravilno delovali in da je bila integriteta trgov večinoma ohranjena.

                     (42)

                     Organ ESMA je zato analiziral sedanje okoliščine, zlasti v kolikšni meri sta ogroženi integriteta trgov in finančna stabilnost v Uniji ter ali bo podaljšani ukrep organa ESMA s pristopom, usmerjenim v prihodnost, učinkovito zmanjšal tako ogroženost.

               (a)   Ukrep pomembno zmanjša ogroženost pravilnega delovanja in integritete finančnih trgov

                     (43)

                     V zgoraj opisanih okoliščinah lahko vsako nenadno povečanje pritiska na prodajo in nestanovitnosti trgov zaradi prodaj na kratko in naraščanja kratkih pozicij okrepi negativne trende na finančnih trgih. Čeprav lahko ima prodaja na kratko v drugačnih okoliščinah pozitivno funkcijo pri opredeljevanju prave vrednosti izdajateljev, pa lahko v sedanjih tržnih razmerah dodatno ogroža pravilno delovanje in integriteto trgov.

                     (44)

                     Zlasti glede na horizontalni učinek izjemnih razmer, ki vladajo še naprej in vplivajo na širok nabor delnic v vsej Uniji, se lahko vsak nenaden padec cen delnic še poslabša z dodatnim pritiskom na prodajo zaradi prodaje na kratko in povečanih neto kratkih pozicij, ki bi brez podaljšanega ukrepa ostale neodkrite, če ne bi dosegale običajnih pragov za priglasitev pristojnim nacionalnim organom v skladu s členom 5 Uredbe (EU) št. 236/2012.

                     (45)

                     Iz zgoraj navedenih razlogov morajo biti pristojni nacionalni organi in organ ESMA takoj, ko je to mogoče, obveščeni o tem, da udeleženci na trgu sklepajo prodaje na kratko in da naraščajo pomembne neto kratke pozicije, da se po potrebi prepreči, da bi navedene pozicije sprožile kaskado naročil za prodajo in posledično znaten padec cen.

                     (46)

                     Organ ESMA meni, da pristojni nacionalni organi in organ ESMA brez podaljšanja tega ukrepa za dodatne tri mesece ne bi mogli ustrezno spremljati trga v sedanjem negotovem okolju. To poudarja očitna ločitev uspešnosti finančnih trgov in temeljne gospodarske dejavnosti, skupaj s spreminjajočo se naravo pandemije bolezni covid-19. Ti dejavniki bi lahko povzročili nenaden in znaten pritisk na prodajo in neobičajno dodatno nestanovitnost cen delnic Unije, kar bi se nato lahko še okrepilo s kopičenjem kratkih pozicij.

                     (47)

                     Hkrati pa organ ESMA meni, da je primerno ohraniti običajni prag za objavo iz člena 6 Uredbe (EU) št. 236/2012, tj. 0,5 % izdanega kapitala družbe, saj se zdi, da znižanje tega praga ni potrebno z vidikov ohranjanja urejenih trgov in obvladovanja tveganj za finančno stabilnost. Organ ESMA še naprej nenehno spremlja tržne razmere in bo po potrebi sprejel nadaljnje ukrepe.

               (b)   Ukrep pomembno zmanjša ogroženost stabilnosti celotnega finančnega sistema v Uniji ali njegovega dela

                     (48)

                     Kot je opisano zgoraj, se je na veliki večini trgov lastniških instrumentov v EU uspešnost med junijem in septembrom 2020 v primerjavi z 20. februarjem poslabšala. Na splošno sta za trgovanje z delnicami po 20. februarju 2020 bila in sta še vedno značilna pritisk na prodajo in razmeroma visoka raven nestanovitnosti. Kot izhaja iz navedenega, različni dejavniki tveganja še naprej vplivajo na številne sektorje realnega gospodarstva in finančne trge EU. V tem okolju lahko prodaja na kratko in naraščanje pomembnih neto kratkih pozicij poveča pritisk na prodajo in negativne trende, ki lahko povečajo ogroženost, kar lahko zelo škodljivo vpliva na finančno stabilnost finančnih institucij in družb iz drugih sektorjev.

                     (49)

                     V tem smislu bi omejitve podatkov, ki jih prejmejo pristojni nacionalni organi in organ ESMA, zmanjšale njihovo sposobnost za odpravljanje morebitnih negativnih učinkov na gospodarstvo in nazadnje na finančno stabilnost Unije kot celote.

                     (50)

                     Podaljšani ukrep organa ESMA za začasno znižanje pragov za poročanje o neto kratkih pozicijah pristojnim nacionalnim organom učinkovito zmanjšuje to ogroženost stabilnosti delov ali celotnega finančnega sistema Unije z zmanjšanjem omejitev podatkov in povečanjem sposobnosti pristojnih nacionalnih organov za zmanjšanje prihodnje ogroženosti v zgodnji fazi.

               (c)   Izboljšanje sposobnosti pristojnih organov za spremljanje ogroženosti

                     (51)

                     V običajnih tržnih razmerah pristojni nacionalni organi spremljajo vsako ogroženost, ki je lahko posledica prodaje na kratko in naraščanja neto kratkih pozicij, z nadzornimi sredstvi, ki jih določa zakonodaja Unije, zlasti z obveznostmi poročanja glede neto kratkih pozicij iz Uredbe (EU) št. 236/2012 (13).

                     (52)

                     Vendar morajo pristojni nacionalni organi in organ ESMA zaradi trenutnih tržnih razmer okrepiti spremljanje skupnih neto kratkih pozicij v delnicah, uvrščenih v trgovanje na reguliranih trgih. V ta namen in glede na nadaljnjo negotovost v zvezi s pandemijo bolezni covid-19, je še vedno pomembno, da pristojni nacionalni organi še naprej zbirajo informacije o naraščanju neto kratkih pozicij v najzgodnejši možni fazi, preden te dosežejo raven 0,2 % izdanega kapitala, določeno v členu 5(2) Uredbe (EU) št. 236/2012.

                     (53)

                     To kaže delež delnic z neto kratko pozicijo med 0,1 % in 0,2 %, ki se je v obdobju od 16. marca do 11. junija 2020 stalno povečeval, nato pa je do 4. septembra 2020 ostal stabilen (14), in sicer povprečno 13 % nad celotnim obdobjem spremljanja. Zato je mogoče sklepati, da je delež neto kratkih pozicij med 0,1 % in 0,2 %, o katerih je bilo treba poročati zaradi nižjega praga za priglasitev, ki ga je uvedel organ ESMA, še naprej pomemben delež skupnih neto kratkih pozicij.

                     (54)

                     S podaljšanim ukrepom organa ESMA se bo zato ohranila izboljšana sposobnost, da pristojni nacionalni organi čim prej obravnavajo vsako ugotovljeno ogroženost, kar bo njim in organu ESMA omogočilo, da pravočasno ukrepajo v primeru ogroženosti pravilnega delovanja trgov in finančne stabilnosti, če se pojavijo kakršni koli znaki izjemnih tržnih razmer.

               5.   TI UKREPI NE POVZROČAJO TVEGANJA REGULATORNE ARBITRAŽE (ČLEN 28(3)(b) UREDBE (EU) št. 236/2012)

                     (55)

                     Organ ESMA naj ob sprejetju ali podaljšanju ukrepa na podlagi člena 28 Uredbe (EU) št. 236/2012 upošteva, ali ukrep povzroča tveganje regulatorne arbitraže.

                     (56)

                     Ker se podaljšani ukrep organa ESMA nanaša na obveznosti poročanja udeležencev na trgu glede vseh delnic, uvrščenih v trgovanje na reguliranih trgih v Uniji, se bo z njim zagotovil enoten prag za poročanje za vse pristojne nacionalne organe, kar bo zagotovilo enake konkurenčne pogoje za vse udeležence na trgu iz Unije in zunaj nje pri trgovanju z delnicami, uvrščenimi v trgovanje na reguliranih trgih v Uniji.

               6.   UKREP ORGANA ESMA NIMA NEGATIVNEGA VPLIVA NA UČINKOVITOST FINANČNIH TRGOV, VKLJUČNO Z ZMANJŠANJEM LIKVIDNOSTI NA TEH TRGIH ALI USTVARJANJEM NEGOTOVOSTI ZA UDELEŽENCE NA TRGIH, KI BI BILI NESORAZMERNI Z NJEGOVIMI KORISTMI (ČLEN 28(3)(c) UREDBE (EU) št. 236/2012)

                     (57)

                     Organ ESMA mora oceniti, ali ima ukrep negativne učinke, ki bi bili nesorazmerni v primerjavi z njegovimi koristmi.

                     (58)

                     Organ ESMA meni, da je primerno, da pristojni nacionalni organi skrbno spremljajo razvoj neto kratkih pozicij, preden začnejo razmišljati o sprejetju morebitnih bolj motečih ukrepov. Ugotavlja, da običajni pragovi za poročanje (0,2 % izdanega kapitala) v sedanjih izjemnih tržnih razmerah morda niso ustrezni za pravočasno prepoznavanje trendov in dejanske ogroženosti.

                     (59)

                     Čeprav je uvedba okrepljene obveznosti poročanja morda dodatno obremenila poročevalce, so ti zdaj že prilagodili svoje notranje sisteme uporabi sklepov (EU) 2020/525 in (EU) 2020/1123, zato se ne pričakuje, da bo ta podaljšani ukrep dodatno vplival na stroške poročevalcev v zvezi z zagotavljanjem skladnosti. Poleg tega ne bo omejil sposobnosti udeležencev na trgu za sklepanje ali povečanje svojih kratkih pozicij v delnicah. Posledično tako ne bo vplival na učinkovitost trga.

                     (60)

                     Ta podaljšani ukrep v primerjavi z drugimi možnimi in bolj motečimi ukrepi naj ne bi vplival na likvidnost trga, saj se zaradi povečane obveznosti poročanja za omejeno skupino udeležencev na trgu naj ne bi spremenile njihove strategije trgovanja in s tem njihova udeležba na trgu. Poleg tega namen ohranjene izjeme, predvidene za dejavnosti vzdrževanja trga in programe stabilizacije, ni povečati breme za subjekte, ki zagotavljajo pomembne storitve v smislu zagotavljanja likvidnosti in zmanjševanja nestanovitnosti, ki so v trenutnih okoliščinah še posebno pomembne.

                     (61)

                     Glede področja uporabe podaljšanega ukrepa organ ESMA meni, da se z njegovim omejevanjem na enega ali več sektorjev ali na katero koli podskupino izdajateljev morda ne bi dosegel želeni rezultat. Na podlagi velikih padcev cen, zabeleženih po izbruhu pandemije bolezni covid-19, številnih delnic (in sektorjev), na katere je to vplivalo, ter stopnje medsebojne povezanosti gospodarstev EU in mest trgovanja je mogoče sklepati, da bo vseevropski ukrep pri zagotavljanju tržnih informacij pristojnim nacionalnim organom v zgodnji fazi verjetno učinkovitejši od sektorskega ukrepa.

                     (62)

                     Glede ustvarjanja negotovosti na trgu se z ukrepom ne uvajajo nove regulativne obveznosti, saj se z znižanjem zadevnega praga spreminja le običajna obveznost poročanja, ki velja že od leta 2012. Organ ESMA tudi poudarja, da je podaljšani ukrep še naprej omejen na poročanje o delnicah, uvrščenih v trgovanje na reguliranem trgu v Uniji, da se zajamejo pozicije, pri katerih je dodatno poročanje najpomembnejše.

                     (63)

                     Organ ESMA zato meni, da taka okrepljena obveznost glede preglednosti naj ne bi imela negativnega vpliva na učinkovitost finančnih trgov ali na vlagatelje, ki je nesorazmeren z njenimi koristmi, in naj ne bi ustvarjala negotovosti na finančnih trgih.

                     (64)

                     Glede trajanja ukrepa organ ESMA meni, da je njegovo podaljšanje za nadaljnje tri mesece upravičeno glede na trenutno razpoložljive informacije in preostale splošne negotove napovedi glede na pandemijo bolezni covid-19. Organ ESMA načrtuje ponovno vzpostavitev običajne obveznosti poročanja takoj, ko se razmere izboljšajo, vendar hkrati ne more ovreči možnosti podaljšanja ukrepa, če se razmere poslabšajo ali če bodo trgi še naprej v negotovem položaju.

                     (65)

                     Na podlagi navedenega organ ESMA od tega dne meni, da je ta sklep o podaljšanju začasnega ukrepa za povečano preglednost nad neto kratkimi pozicijami sorazmeren glede na še naprej neugodne okoliščine.

               7.   POSVETOVANJE IN PRIGLASITEV (ČLEN 28(4) IN (5) UREDBE (EU) št. 236/2012)

                     (66)

                     Organ ESMA se je posvetoval z Evropskim odborom za sistemska tveganja (ESRB). Ta sprejetju predlaganega sklepa ni ugovarjal.

                     (67)

                     Organ ESMA je pristojnim nacionalnim organom priglasil predlagani sklep.

                     (68)

                     Podaljšani ukrep organa ESMA se bo začel uporabljati 18. septembra 2020 –

               SPREJEL NASLEDNJI SKLEP:

            Člen 1
            Opredelitev pojmov
            Za namene tega sklepa izraz „regulirani trg“ pomeni regulirani trg, kot je naveden v členu 4(1)(21) Direktive 2014/65/EU Evropskega parlamenta in Sveta (15).

            Člen 2
            Začasne dodatne obveznosti glede preglednosti

               1.   Fizična ali pravna oseba, ki ima neto kratko pozicijo v izdanem kapitalu družbe, katere delnice so uvrščene v trgovanje na reguliranem trgu, mora vsakič, ko pozicija doseže zadevni prag za priglasitev iz odstavka 2 tega člena ali pade pod ta prag, v skladu s členoma 5 in 9 Uredbe (EU) št. 236/2012 to priglasiti ustreznemu pristojnemu organu.

               2.   Zadevni prag za priglasitev je 0,1 % izdanega kapitala zadevne družbe in vsak 0,1 % nad tem.

            Člen 3
            Izjeme

               1.   V skladu s členom 16 Uredbe (EU) št. 236/2012 začasne dodatne obveznosti glede preglednosti iz člena 2 ne veljajo za delnice, uvrščene v trgovanje na reguliranem trgu, če je njihovo glavno mesto trgovanja v tretji državi.

               2.   V skladu s členom 17 Uredbe (EU) št. 236/2012 se začasne dodatne obveznosti glede preglednosti iz člena 2 ne uporabljajo za transakcije, izvedene zaradi dejavnosti vzdrževanja trga.

               3.   Začasne dodatne obveznosti glede preglednosti iz člena 2 se ne uporabljajo za neto kratke pozicije v zvezi z izvajanjem stabilizacije iz člena 5 Uredbe (EU) št. 596/2014 Evropskega parlamenta in Sveta (16).

            Člen 4
            Začetek veljavnosti in uporaba
            Ta sklep začne veljati 18. septembra 2020. Uporablja se od datuma njegovega začetka veljavnosti, in sicer tri mesece.

            V Parizu, 16. septembra 2020

                  Za odbor nadzornikov

               Steven MAIJOOR

                  Predsednik

            (1)  UL L 331, 15.12.2010, str. 84.

            (2)  UL L 86, 24.3.2012, str. 1.

            (3)  UL L 274, 9.10.2012, str. 1.

            (4)  UL L 116, 15.4.2020, str. 5.

            (5)  UL L 245, 30.7.2020, str. 17.

            (6)  Z indeksom VSTOXX se meri vgrajena nestanovitnost na podlagi cen opcij Eurostoxx 50.

            (7)  Indeks VIX se izračuna z uporabo srednje vrednosti ponujene cene opcij/prodajne kotacije v realnem času indeksa S&P 500 (SPX).

            (8)  Nefinančni sektorji ne vključujejo naslednjih podsektorjev: bank, zavarovalnic in finančnih storitev.

            (9)  Za obdobje od 31. avgusta do 4. septembra zaradi tehničnih težav manjkajo poročila o dnevnih neto kratkih pozicijah iz Danske.

            (10)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html.

            (11)  Poročilo o trendih, tveganjih in ranljivostih, povzetek, str. 4.

            (12)  V Italiji je bil ukrep 18. maja odpravljen.

            (13)  Glej člen 5 Uredbe (EU) št. 236/2012.

            (14)  Za obdobje od 31. avgusta do 4. septembra zaradi tehničnih težav manjkajo poročila o dnevnih neto kratkih pozicijah iz Danske.

            (15)  Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).

            (16)  Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).

            PRILOGA
            V tej prilogi se „sklep organa ESMA“ nanaša na Sklep (EU) 2020/525.

               Prikaz 1

               Finančni kazalniki

                        Uspešnost trga lastniških instrumentov

                        Spremembe od 20.2.2020 do 3.9.2020
                        (v %)

                        Raven indeksa na dan 3.9.2020

                        Spremembe od 20.2.2020 do 4.6.2020
                        (v %)

                        Raven indeksa na dan 4.6.2020

                        STOXX EUROPE 800 brez Švice

                        – 17

                        116

                        – 16

                        117

                        INDEKS EURO STOXX

                        – 13

                        362

                        – 13

                        364

                        EURO STOXX 50

                        – 14

                        3 304

                        – 13

                        3 323

                        US S&P500

                        2

                        3 451

                        – 8

                        3 112

                        JP Nikkei

                        0

                        23 466

                        – 3

                        22 864

                        Svetovna raven

                        – 1

                        228

                        – 9

                        211

                        Evropske banke

                        – 37

                        93

                        – 30

                        104

                        Finančne institucije IT

                        – 30

                        27

                        – 29

                        28

                        Finančne institucije ES

                        – 48

                        34

                        – 35

                        42

                        Finančne institucije DE

                        – 13

                        123

                        – 11

                        126

                        Finančne institucije FR

                        – 34

                        118

                        – 28

                        130

                        Nestanovitnost

                        Spremembe od 20.2.2020 do 3.9.2020
                        (v %)

                        Raven indeksa na dan 3.9.2020

                        Spremembe od 20.2.2020 do 4.6.2020
                        (v %)

                        Raven indeksa na dan 4.6.2020

                        VSTOXX

                        15

                        29

                        13

                        28

                        VIX

                        18

                        33

                        9

                        25

                        Posli kreditnih zamenjav

                        Spremembe v b. t. od 20.2.2020 do 3.9.2020

                        Razmiki poslov kreditnih zamenjav v b. t. na dan 3.9.2020

                        Spremembe v b. t. od 20.2.2020 do 4.6.2020

                        Razmiki poslov kreditnih zamenjav v b. t. na dan 4.6.2020

                        Gospodarske družbe, Evropa

                        5

                        45

                        22

                        62

                        Visokodonosne, Evropa

                        92

                        290

                        157

                        355

                        Finančne institucije, Evropa

                        15

                        59

                        29

                        73

                        Podrejene finančne institucije, Evropa

                        38

                        124

                        62

                        149

                        10-letne državne obveznice

                        Spremembe v b. t. od 20.2.2020 do 3.9.2020

                        Donosi obveznic v % na dan 3.9.2020

                        Spremembe v b. t. od 20.2.2020 do 4.6.2020

                        Donosi obveznic v % na dan 4.6.2020

                        Desetletne, DE

                        – 5

                        – 0,49

                        15

                        – 0,29

                        Desetletne, ES

                        9

                        0,33

                        32

                        0,55

                        Desetletne, FR

                        2

                        – 0,19

                        23

                        0,01

                        Desetletne, IT

                        15

                        1,06

                        51

                        1,42

                        Desetletne, ZDA

                        – 90

                        0,62

                        – 67

                        0,86

                        Desetletne, GB

                        – 34

                        0,24

                        – 24

                        0,34

                        Desetletne, JP

                        8

                        0,04

                        9

                        0,05

                           Opomba: spremembe trgov lastniških instrumentov so izražene v relativnem smislu, druge spremembe pa v absolutnem smislu.

                           Viri: Refinitiv EIKON, ESMA.

               Opomba: vgrajene nestanovitnosti indeksov EURO STOXX 50 (VSTOXX) in S&P 500 (VIX), v %.

               Viri: Refinitiv Datastream, ESMA.

               Opomba: cene kapitala. 20.2.2020 = 100.

               Viri: Refinitiv Datastream, ESMA.

               Opomba: cene kapitala. 20.2.2020 = 100.

               Viri: Refinitiv Datastream, ESMA.

               Opomba: cene kapitala. 20.2.2020 = 100.

               Viri: Refinitiv Datastream, ESMA.

               Prikaz 4

               Indeksi razmika poslov kreditnih zamenjav v EU

               Opomba: razmiki poslov kreditnih zamenjav za evropske dolgoročne podjetniške obveznice (iTraxx Europe), evropske visokodonosne obveznice (iTraxx Europe Crossover) in evropske finančne institucije, v b. t.

               Viri: Refinitiv EIKON, ESMA.

               Prikaz 5

               Gibanje evropskih delniških indeksov po državah

                        Sprememba v odstotkih od 20.2.2020 do 3.9.2020

                        Sprememba v odstotkih od 20.2.2020 do 4.6.2020

                        STOXX EUROPE 800 brez Švice

                        – 16,67

                        – 15,78

                        INDEKS EURO STOXX

                        – 13,22

                        – 12,72

                        EURO STOXX 50

                        – 13,57

                        – 13,07

                        AT

                        – 30,21

                        – 23,30

                        BE

                        – 19,22

                        – 14,86

                        BG

                        – 20,67

                        – 15,69

                        CY

                        – 39,52

                        – 34,73

                        CZ

                        – 17,81

                        – 13,94

                        DE

                        – 4,44

                        – 7,32

                        DK

                        4,24

                        – 2,48

                        EE

                        – 13,55

                        – 13,16

                        ES

                        – 29,45

                        – 21,88

                        FI

                        – 5,35

                        – 8,66

                        FR

                        – 17,37

                        – 15,91

                        GB

                        – 21,32

                        – 13,93

                        GR

                        – 29,24

                        – 26,64

                        HR

                        – 19,61

                        – 17,16

                        HU

                        – 24,05

                        – 17,83

                        IE

                        – 13,00

                        – 12,90

                        IS

                        – 1,50

                        – 4,44

                        IT

                        – 22,04

                        – 20,01

                        LT

                        5,06

                        – 1,98

                        LU

                        – 25,92

                        – 21,60

                        LV

                        5,53

                        – 1,81

                        MT

                        – 20,80

                        – 12,92

                        NL

                        – 11,66

                        – 9,17

                        NO

                        – 11,80

                        – 10,22

                        PL

                        – 15,75

                        – 13,47

                        PT

                        – 20,09

                        – 13,64

                        RO

                        – 10,73

                        – 11,45

                        SE

                        – 7,28

                        – 9,47

                        SI

                        – 13,01

                        – 10,83

                        SK

                        – 7,05

                        0,07

                           Viri: Refinitiv EIKON, ESMA.

               Prikaz 6

               NSP med 0,1 % in 0,2 % v obdobju od 16. marca do 4. septembra 2020 (1)